Document ID: 32011R1130

REGOLAMENT TAL-KUMMISSJONI (UE) Nru 1130/2011
tal-11 ta’ Novembru 2011
li jemenda l-Anness III tar-Regolament (KE) Nru 1333/2008 tal-Parlament Ewropew u tal-Kunsill dwar l-addittivi tal-ikel billi jistabbilixxi lista tal-Unjoni tal-addittivi tal-ikel approvati għall-użu fl-addittivi tal-ikel, l-enżimi tal-ikel, l-aromatizzanti u n-nutrijenti tal-ikel
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1333/2008 tal-Parlament Ewropew u tal-Kunsill tas-16 ta’ Diċembru 2008 dwar l-addittivi tal-ikel (1), u b’mod partikolari l-Artikoli 10 u 30(2), (3) u (5) tiegħu,
Billi:
(1)
L-Anness III tar-Regolament (KE) Nru 1333/2008 jipprovdi l-istabbiliment ta’ listi tal-Unjoni ta’ addittivi tal-ikel approvati u l-kundizzjonijiet tal-użu tagħhom f’addittivi tal-ikel (Partijiet 1 u 2), f’enżimi tal-ikel (Parti 3), f’aromatizzanti tal-ikel (Parti 4) u f’nutrijenti jew il-kategoriji ta’ dawn (Parti 5), li magħhom jistgħu jiżdiedu l-addittivi tal-ikel skont l-Artikolu 4(4) ta’ dak ir-Regolament. L-għan tal-użu ta’ dawk l-addittivi tal-ikel huwa li jkun hemm funzjoni teknoloġika fl-addittivi jew l-enżimi jew l-aromatizzanti jew in-nutrijenti tal-ikel.
(2)
L-addittivi tal-ikel inklużi fl-Anness III tar-Regolament (KE) Nru 1333/2008 jistgħu jingħataw waħda mill-klassijiet funzjonali stabbiliti fl-Anness I fuq il-bażi tal-funzjoni teknoloġika ewlenija tal-addittiv tal-ikel. Madankollu, skont l-Artikolu 9 ta’ dak ir-Regolament, l-allokazzjoni ta’ addittiv tal-ikel għal klassi funzjonali m’għandhiex tipprekludih milli jintuża għal diversi funzjonijiet.
(3)
L-addittivi tal-ikel awtorizzati li jkollhom funzjoni ta’ carriers għall-użu fl-addittivi tal-ikel fid-Direttiva tal-Parlament Ewropew u l-Kunsill 95/2/KE tal-20 ta’ Frar 1995 dwar l-addittivi tal-ikel minbarra l-kuluri u s-sustanzi li jagħtu l-ħlewwa (2) u l-kundizzjonijiet tal-użu tagħhom għandhom jiġu inklużi fil-Parti 1 tal-Anness III tar-Regolament (KE) Nru 1333/2008 billi l-konformità tagħhom mal-kundizzjonijiet ġenerali għall-inklużjoni u l-użu tal-addittivi tal-ikel fil-listi tal-Unjoni u b’mod partikolari mal-Artikolu 6(1)(a) ta’ dak ir-Regolament ġiet riveduta.
(4)
L-addittivi tal-ikel elenkati bħala carriers permessi u solventi ta’ carriers fid-Direttiva 95/2/KE u li għandhom il-funzjoni bħala addittiv tal-ikel minbarra dik ta’ carrier, għandhom jiġu inklużi fil-Parti 2 tal-Anness III tar-Regolament (KE) Nru 1333/2008 bl-istess kundizzjonijiet tal-użu. Addittivi tal-ikel oħra li għandhom funzjoni oħra minbarra dik ta’ carriers għandhom jiġu inklużi wkoll f’din il-lista.
(5)
L-addittivi u l-carriers tal-ikel awtorizzati għall-użu fl-enżimi tal-ikel kif imsemmi fir-Regolament (KE) Nru 1332/2008 tal-Parlament Ewropew u tal-Kunsill tas-16 ta’ Diċembru 2008 dwar l-enżimi (3) u l-kundizzjonijiet tal-użu tagħhom għandhom jiġu inklużi fil-Parti 3 tal-Anness III tar-Regolament (KE) Nru 1333/2008.
(6)
L-addittivi tal-ikel awtorizzati għall-użu fl-aromatizzanti tal-ikel fid-Direttiva 95/2/KE u l-kundizzjonijiet tal-użu tagħhom għandhom jiġu inklużi fil-Parti 4 tal-Anness III tar-Regolament (KE) Nru 1333/2008, billi l-konformità tagħhom mal-Artikolu 6 ta’ dak ir-Regolament ġiet riveduta.
(7)
L-addittivi u l-carriers tal-ikel awtorizzati għall-użu fin-nutrijenti definiti bir-Regolament (KE) Nru 1925/2006 tal-Parlament Ewropew u tal-Kunsill tal-20 ta’ Diċembru 2006 dwar iż-żieda ta’ vitamini u minerali u ta’ ċerti sustanzi oħra mal-ikel (4) kif ukoll bid-Direttiva 2002/46/KE tal-Parlament Ewropew u tal-Kunsill tal-10 ta’ Ġunju 2002 dwar l-approssimazzjoni tal-liġijiet tal-Istati Membri relatati mas-supplimenti tal-ikel (5), id-Direttiva 2009/39/KE tal-Parlament Ewropew u tal-Kunsill tas-6 ta’ Mejju 2009 dwar l-oġġetti tal-ikel maħsuba għal użijiet nutrittivi partikolari (6), u r-Regolament tal-Kummissjoni (KE) Nru 953/2009 tat-13 ta’ Ottubru 2009 dwar sustanzi li jistgħu jiżdiedu għal finijiet ta’ nutrizzjoni speċifiċi fl-ikel għal użi ta’ nutrizzjoni partikolari (7), u l-kundizzjonijiet tal-użu tagħhom għandhom jiġu inklużi fil-Parti 5 Taqsima A tal-Anness III tar-Regolament (KE) Nru 1333/2008. Addittivi tal-ikel oħra li għandhom funzjoni minbarra dik ta’ carriers għandhom jiġu inklużi wkoll f’dik il-lista, minħabba ħtieġa teknoloġika, li ma kinitx prevista fiż-żmien tal-adozzjoni tar-Regolament (KE) Nru 1333/2008.
(8)
L-addittivi tal-ikel elenkati bħala addittivi tal-ikel permessi fl-ikel tat-trabi u t-tfal żgħar bid-Direttiva 95/2/KE u li għandhom il-funzjoni bħala addittivi tal-ikel fin-nutrijenti għandhom jiġu inklużi bl-istess kundizzjonijiet tal-użu fil-lista stabbilita fil-Parti 5 Taqsima B tal-Anness III tar-Regolament (KE) Nru 1333/2008. Dik il-lista għandha tiġi kompluta billi tiġi kkunsidrata l-opinjoni tal-Kumitat Xjentifiku dwar l-Ikel dwar l-addittivi fil-preparazzjonijiet nutrittivi għall-użu fil-formoli tal-ikel tat-trabi, il-formoli tal-ikel tas-segwitu u l-ikel tat-tfal żgħar tat-13 ta’ Ġunju 1997 (8).
(9)
Għar-raġunijiet ta’ trasparenza u konsistenza għandhom jiġu stabbiliti regoli speċifiċi għall-kundizzjonijiet tal-użu tal-addittivi tal-ikel fil-preparazzjoni tal-addittivi/enżimi/nutrijenti tal-ikel.
(10)
Sustanzi bħas-sulfiti, il-benżoati, il-polisorbati, l-esteri tas-sorbitan u l-esteri tas-sukrożju għandhom jiġu mniżżla fl-Anness III tar-Regolament (KE) Nru 1333/2008; dawk is-sustanzi huma soġġetti għal skrining tat-tielet klassifikazzjoni skont ir-Rapport tal-Kummissjoni tal-2001 dwar it-Teħid tal-Addittiv tal-Ikel Dietetiku fl-Unjoni Ewropea (9) u qegħdin iqajmu tħassib rigward il-valur tad-doża aċċettabbli ta’ kuljum (ADI). Il-kundizzjonijiet tal-użu ta’ dawk is-sustanzi jistgħu jiġu riveduti bħala segwitu tal-opinjoni mistennija tal-Awtorità Ewropea tas-Sigurtà tal-Ikel fil-qafas tal-programm tal-valutazzjoni mill-ġdid kif stabbilit bir-Regolament tal-Kummissjoni (UE) Nru 257/2010 li jistabbilixxi programm għall-valutazzjoni mill-ġdid tal-addittivi approvati (10), li jinkludi fost oħrajn valutazzjoni tat-teħid.
(11)
L-ispeċifikazzjonijiet tal-addittivi tal-ikel elenkati fl-Anness III tar-Regolament (KE) Nru 1333/2008 dwar l-oriġini, il-kriterji tal-purezza u kwalunkwe informazzjoni oħra meħtieġa huma stabbiliti fid-Direttivi tal-Kummissjoni 2008/128/KE tat-22 ta’ Diċembru 2008 li tistabbilixxi kriterji speċifiċi tal-purezza dwar il-kuluri għall-użu fl-oġġetti tal-ikel (11), id-Direttiva 2008/60/KE tas-17 ta’ Ġunju 2008 li tistabbilixxi kriterji speċifiċi tal-purezza dwar is-sustanzi li jagħtu l-ħlewwa għall-użu fl-oġġetti tal-ikel (12) u d-Direttiva 2008/84/KE tas-27 ta’ Awwissu 2008 li tistabbilixxi kriterji speċifiċi tal-purezza dwar l-addittivi tal-ikel minbarra l-kuluri u s-sustanzi li jagħtu l-ħlewwa (13).
(12)
Minħabba l-fatt li ċerti preparazzjonijiet ilhom jintużaw għal deċennji sħaħ, għandu jiġi pprovdut perjodu tranżitorju ta’ erbgħa u għoxrin xahar wara d-dħul fis-seħħ ta’ dan ir-Regolament sabiex l-operaturi tan-negozju tal-ikel ikunu jistgħu jadattaw għar-rekwiżiti stabbiliti fil-Partijiet 2, 3 u 5 tat-Taqsima A tal-Anness III tar-Regolament (KE) Nru 1333/2008 kif emendat b’dan ir-Regolament. Għandu jiġi pprovdut perjodu ta’ tmintax-il xahar wara d-dħul fis-seħħ ta’ dan ir-Regolament sabiex l-operaturi tan-negozju tal-ikel ikunu jistgħu jadattaw għar-rekwiżiti stabbiliti fil-Partijiet 1 sa 4 tal-Anness III kif emendat b’dan ir-Regolament.
(13)
Il-miżuri pprovduti f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma qajmu oġġezzjonijiet kontrihom.
ADOTTAT DAN IR-REGOLAMENT:
Artikolu 1
Emenda tar-Regolament (KE) Nru 1333/2008
L-Anness III tar-Regolament (KE) Nru 1333/2008 huwa mibdul bit-test tal-Anness ta’ dan ir-Regolament.
Artikolu 2
Miżuri tranżitorji
Il-preparazzjonijiet li ma jikkonformawx mal-Partijiet 2, 3 u/jew it-Taqsima A tal-Parti 5 tal-Anness III tar-Regolament (KE) Nru 1333/2008, kif emendat b’dan ir-Regolament, jistgħu jibqgħu jiġu introdotti fis-suq skont id-dispożizzjonijiet nazzjonali waqt perjodu ta’ erbgħa u għoxrin xahar mid-data tad-dħul fis-seħħ ta’ dan ir-Regolament. L-ikel li jkun fih preparazzjonijiet bħal dawn li jkun ġie introdott fis-suq b’mod legali f’dak il-perjodu jista’ jiġi kummerċjalizzat sakemm l-istokkijiet jiġu eżawriti.
Il-preparazzjonijiet li ma jikkonformawx mal-Partijiet 1 sa 4 tal-Anness III tar-Regolament (KE) Nru 1333/2008, kif emendat b’dan ir-Regolament, jistgħu jibqgħu jiġu kummerċjalizzati skont id-dispożizzjonijiet tal-Annessi minn I sa VI tad-Direttiva 95/2/KE sal-31 ta’ Mejju 2013. L-ikel li jkun fih preparazzjonijiet bħal dawn li jkun ġie kummerċjalizzat b’mod legali f’dak il-perjodu jista’ jiġi kummerċjalizzat sakemm l-istokkijiet jiġu eżawriti.
Artikolu 3
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mit-2 ta’ Diċembru 2011.
Dan ir-Regolament għandu jorbot fl-intier tiegħu u japplika direttament fl-Istati Membri.
Magħmul fi Brussell, il-11 ta’ Novembru 2011.

Labels: 0
3
17
16